Депутатхэр егъэпIейтей республикэм и къэрал мылъкур зэрызэрахьэм
Республикэм и Парламентым ЭкономикэмкIэ, инвестицэхэмкIэ, хьэрычэт IуэхумкIэ и комитетым иджыблагъэ иригъэкIуэкIа зэIущIэм щытепсэлъыхьащ «КъБРм и къэрал мылъкур зэрызэрахьэм и IуэхукIэ» республикэ Законыр зэрагъэлажьэ щIыкIэм. Абы хиубыдэу депутатхэмрэ хьэщIэхэмрэ хэплъащ республикэ мылъкум щыщу юридическэ IэнатIэхэм, цIыху щхьэхуэхэм къагъэсэбэпыну, зэрахьэну, бэджэнду, пщIэншэу ягъэлэжьэну иратахэр къызэра гъэсэбэп щIыкIэм.
ЗэIущIэм хэтахэм я пащхьэм къыщыщыпсалъэм КъБРм щIымрэ мылъкумрэ я IуэхухэмкIэ и министр Бышэн Азрэт зэрыжиIамкIэ, республикэм и мылъкум и реестрым ямыгъэIэпхъуэ ухуэныгъэу 2617рэ, къэрал IуэхущIапIэу 260рэ итщ. Иужьрейхэм я оперативнэ унафэм ямыгъэIэпхъуэ ухуэныгъэу 2268рэ, къэрал предприятэу 13 щIэтщ (предприятэхэм ящыщу 6р мылъкуншэ хъуауэ къалъытащи, я Iуэхур зэхагъэкI).
Къэрал мылъкур зыхухаха мурадым тету икIи фейдэ пылъу къызэрагъэсэбэпым министерствэр зэпымыууэ кIэлъоплъ. Бышэн Азрэт зэрыжиIамкIэ, республикэ мылъкум щыщу бэджэнду ятынухэр, приватизацэ ящIынухэр е адэкIэ щIыпIэ унафэр зезыгъакIуэ органхэм къагъэсэбэпын папщIэ муниципальнэ мылъкум хагъэхьэнухэр зэхагъэкI.
КъэбэрдейБалъкъэр Республикэм и къэрал мылъкум хиубыдэ ухуэныгъэу 218р зэрыщыту метр зэбгъузэнатIэ мин 700м ноблагъэ. А ухуэныгъэхэм ящыщу 156р щыIэ хабзэхэм тету бэджэнду ятауэ ягъэлажьэ, 45р федеральнэ IэнатIэхэм, жылагъуэ зэгухьэныгъэхэм, къэрал, муниципальнэ IуэхущIапIэхэм пщIэншэу къагъэсэбэп. Министерствэр хэхауэ йолэжь щIы Iыхьэхэр экономикэм зегъэужьыным хуэунэтIауэ къэгъэсэбэпыным икIи абыхэм я гъунапкъэхэр гъэтэмэмауэ ямыгъэIэпхъуэ мылъкум и къэрал реестрым итхэным. 2015 гъэм КъБРм и къэрал мылъкур приватизацэ щIынымкIэ зыхалъхьэ планым хэтщ метр зэбгъузэнатIэ мин 15м нэблагъэ къызэрыкI ухуэныгъэу 16 зэкIэ къамыгъэсэбэпу зэрыщыIэр икIи ахэр ящэжын зэрыхуейр.
ПромышленностымкIэ, транспортымкIэ, связымрэ гъуэгу хозяйствэмкIэ комитетым и унафэщI Гугу Владимир щIэупщIащ КъэбэрдейБалъкъэр Республикэм и къэрал мылъкум хыхьэ акцэхэр зэрагъэлажьэм, абыхэм къапэкIуэ хэхъуэхэр зыхуэдизым. Министрым зэрыжиIамкIэ, республикэм и мылъку зыхэлъ акционер зэгухьэныгъэхэм я нэхъыбапIэр тэмэму яхуэгъэлажьэркъым икIи я хэщIхэр нэхъыбэу йокIуэкI. «Республикэм и акцэу акционер зэгухьэныгъэу 8м хэлъхэр ящэну сату зэпеуэхэм щэнейрэ къыщыхалъхьащ. Ауэ «Роспечать КБ», «Джайлык» узыншагъэр щрагъэфIакIуэ физкультурэ комплекс», «Налшык полупроводник Iэмэпсымэ завод», «Лэжьыгъэр хъумэнымкIэ центр» акционер зэгухьэныгъэхэм, нэгъуэщI зыбжанэми я акцэхэм инвесторхэри щэхуакIуэхэри къыщIэупщIакъым», жиIащ министрым.
КъБРм и Парламентым и УнафэщIым и къуэдзэ Бозий Натбий зэрыжиIамкIэ, акцэхэм нэхъ щIэупщIэ яIэнкIэ хъунт а зэгухьэныгъэхэм я мылъкум щыщ Iыхьэ пыухыкIа абыхэм щIагъуамэ.
Иджыпсту къэув къалэн нэхъыщхьэхэм ящыщу министрым къыхигъэщхьэхукIащ республикэм и мылъкум хиубыдэ ухуэныгъэхэмрэ IуэхущIапIэхэмрэ щIэпщытыкIыныр зэфIэгъэкIын зэрыхуейр. Апхуэдэу абы къигъэлъэгъуащ цIыху щхьэхуэхэм я мылъкум тралъхьэ налогыр къызэрабж хабзэр зэрызэрахъуэкIам и фIыщIэкIэ бюджетым къыIэрыхьэ ахъшэм хэхъуэну зэрыщыгугъыр.
Докладыр зэфIагъэкIа нэужь зэIущIэм хэтахэр зыщIэупщIа Iуэху нэхъыщхьэхэм ящыщщ гъэмахуэ хъупIэхэм хиубыдэ щIыхэр къызэрагъэсэбэпыр, мылъкур приватизацэ щIынымкIэ планыр зэрагъэзащIэр, инвестицэхэр зэрызэщIагъэуIуэр, нэгъуэщIхэри.
Къэзыпщытэкъэзыбж палатэм илъэсым и япэ мазибгъум иригъэкIуэкIа лэжьыгъэм депутатхэр щыгъуазэ ищIащ абы и унафэщI Марьяш Иринэ. КъэбэрдейБалъкъэр Республикэм и Iыхьэ зыхэлъ къэрал предприятэ зэгуэтхэм, акционер зэгухьэныгъэхэм я финансхозяйствэ Iуэхухэр зыхуэдэр зэхэгъэкIыным теухуауэ дызэрыт илъэсым ирагъэкIуэкIа къэпщытэныгъи 4м хиубыдэу хабзэм къемызэгъ Iуэхуу 109рэ къыщIагъэщащ. АхъшэкIэ къапщтэмэ, абыхэм къахьа зэраныгъэр сом мелуан 82м щIегъу. «КъэбэрдейБалъкъэр Республикэм и къэрал мылъкур къызэрагъэсэбэпымрэ зэрызэрахьэмрэ ефIэкIуэн папщIэ, Къэзыпщытэкъэзыбж палатэм къызэрилъытэмкIэ, республикэм и Правительствэм зэхилъхьэн хуейщ къэрал мылъкур къызэрагъэсэбэпым къыпэкIуэ сэбэпынагъыр къызэрапщытэ мардэ пыухыкIахэр», къыхигъэщхьэхукIащ Марьяш Иринэ.
ЗэIущIэм щыжаIахэм япкъ иткIэ КъБРм и Правительствэм, КъБРм ЩIымрэ мылъкумрэ я IуэхухэмкIэ и министерствэм яхуэгъэза чэнджэщ зыбжанэ къащтащ.
КъБРм и Парламентым
и прессIуэхущIапIэ.
